Dronning Margrethe er blevet ufrivillig hovedperson i en strid om borgernes penge i Frederikshavn Kommune. For mens der skal spares over en bred kam, så er flere blevet stødt over, at kommunen vil bruge i omegnen af én million skattekroner på royalt besøg i anledning af Skagens 600 års jubilæum i 2013. Onsdag aften besluttede Økonomiudvalget i Frederikshavn Kommune, i samarbejde med initiativgruppen, at arbejde videre med planerne -en beslutning som ikke har vist sig at være lige populær alle steder i kommunen. I øjeblikket har TV2/Nord en afstemning på stationens hjemmeside tv2nord.dk - her mener 75 procent af omkring 150 stemmer, at det er en dårlig idé at bruge én million skattekroner på et dronningebesøg. - Jeg er ikke overrasket over, at folk er fortørnede, men jeg er ked af, at polemikken fjerner fokus på Skagens 600 års jubilæum, siger borgmester i Frederikshavn Kommune, Lars Møller (Venstre), til TV2/Nord.
På trods af store besparelser i kommunen, så vil Frederikshavn Kommune arbejde videre med planer om at bruge i omegnen af én million kroner på at invitere Dronning Margrethe til Skagen. Det erfarer TV2/Nord.